
Ökoiskolák szerepe a fenntarthatóságra nevelésben

A pedagógus pályán és a mindennapokban kiemelkedően fontos, hogy harmonikusan tudjunk együtt élni embertársainkkal és a természettel. Ebben alapvető szerepe van a gyerekeknek, szüleiknek és a hétköznapjaikban jelentős szerepet vállaló tanítóknak. Erre fókuszálva az ENSZ 2005 és 2014 közötti időszakot a „Fenntarthatóságra nevelés évtizedének” kiáltotta ki, hogy minél szélesebb társadalmi rétegekkel sikerüljön megismertetni a környezettudatos gondolkodást. A tanítóképzés során is számos kurzus alkalmával sajátíthatják el eme gondolatokat a pedagógus jelöltek.
Kutatásunkkal arra kerestük a választ, hogy ezen évtized elegendő és megfelelő volt-e arra, hogy a szemléletváltozás elinduljon. Vizsgálatunk tárgya három különböző elhelyezkedésű ökoiskola Intézményi Pedagógiai Programjai, helyszínei és tanulói voltak. A tanulmányozott intézmények lokálisan elkülönültek egymástól, amelyek, előzetes feltevéseink szerint, komoly hatással vannak a tanulókban kialakulóban lévő környezettudatos magatartásában. A választott iskolák mindegyikében külön-külön folyatattuk le a kutatást, a kapott eredményeket pedig összehasonlítottuk. Objektív mérőszámnak egy nemzetközileg is elfogadott algoritmust választottunk, az ökolábnyomot, amelyet a tanulóknál és a szüleiknél is mértünk. Ezeket az adatokat összevetve kaptunk komplex képet az ökoiskolák szerepéről.



